Document ID: 31990R1929

*****
ΚΑΝΟΝΙΣΜΟΣ (ΕΟΚ) αριθ. 1929/90 ΤΟΥ ΣΥΜΒΟΥΛΙΟΥ
της 29ης Ιουνίου 1990
για την παροχή παρέκκλισης από τον ορισμό της έννοιας των « προϊόντων καταγωγής» ώστε να ληφθεί υπόψη η ειδική περίπτωση των Ολλανδικών Αντιλλών όσον αφορά τις φόρμες προστασίας από χημικούς παράγοντες που υπάγονται στον κωδικό ΣΟ 6210 10 99
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την απόφαση 86/283/ΕΟΚ του Συμβουλίου της 30ής Ιουνίου 1986 για τη σύνδεση των υπερποντίων χωρών και εδαφών, που στη συνέχεια καλούνται ΥΧΕ, με τη Ευρωπαϊκή Οικονομική Κοινότητα (1), όπως τροποποιήθηκε τελευταία από τον κανονισμό (ΕΟΚ) αριθ. 4041/89 (2),
την πρόταση της Επιτροπής,
Εκτιμώντας:
ότι το άρθρο 28 του παραρτήματος ΙΙ της απόφασης 86/283/ΕΟΚ του Συμβουλίου για τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας ορίζει ότι μπορούν να χορηγηθούν παρεκκλίσεις από τους κανόνες καταγωγής από το Συμβούλιο όταν αυτές καθίστανται αναγκαίες λόγω της ανάπτυξης των υφισταμένων βιομηχανιών ή της εγκατάστασης νέων σε μία χώρα ή έδαφος·
ότι η κυβέρνηση των Κάτω Χωρών ζήτησε, για λογαριασμό των Ολλανδικών Αντιλλών, παρέκκλιση από τους κανόνες καταγωγής για φόρμες προστασίας από χημικούς παράγοντες που κατασκευάζονται εκεί και για τις οποίες δεν θα ισχύουν προσωρινά οι κανόνες καταγωγής που παρατίθενται στο προαναφερθέν παράρτημα ΙΙ·
ότι το εν λόγω άρθρο 28 απαριθμεί τις προϋποθέσεις για την παροχή παρέκκλισης· ότι η γεωγραφική θέση των Ολλανδικών Αντιλλών αφενός, και η ειδική σύνθεση του υλικού αφετέρου, εμποδίζουν τη χρησιμοποίηση πρώτων υλών που λαμβάνονται εξ ολοκλήρου ή υφίστανται κατεργασία σε άλλες υπερπόντιες χώρες ή εδάφη ή στις χώρες ΑΚΕ· ότι η παροχή παρέκκλισης δεν θα προκαλέσει σοβαρή ζημία σε έναν οικονομικό τομέα της Κοινότητας, ή ενός ή περισσοτέρων κρατών μελών· ότι απαιτείται προσωρινή παρέκκλιση για την πραγματοποίηση σημαντικού επενδυτικού προγράμματος έτσι ώστε να δοθεί στην ενδιαφερομένη εταιρεία η δυνατότητα να ερευνήσει τις πιθανότητες διαφοροποίησης στο εγγύς μέλλον· ότι στην προκειμένη περίπτωση τηρούνται οι κρίσιμες προϋποθέσεις του άρθρου 28,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση των διατάξεων του παραρτήματος ΙΙ της απόφασης 86/283/ΕΟΚ οι φόρμες προστασίας από χημικούς παράγοντες που υπάγονται στον κωδικό ΣΟ 6210 10 99 θεωρούνται ως προϊόντα Ολλανδικών Αντιλλών όταν κατασκευάζονται εκεί, από μη καταγόμενα υφάσματα από πολυπροπυλένιο που φέρει επένδυση πολυαιθυλενίου τηρουμένων των προϋποθέσεων που ορίζονται στον παρόντα κανονισμό.
Άρθρο 2
Η παρέκκλιση που προβλέπεται στο άρθρο 1 πρέπει να αφορά ετήσια συνολική ποσότητα 750 000 τεμαχίων, που θα εξαχθούν από τις Ολλανδικές Αντίλλες κατά το χρονικό διάστημα από την 1η Ιανουαρίου 1990 μέχρι τις 31 Δεκεμβρίου 1992.
Άρθρο 3
Οι αρμόδιες αρχές των Ολλανδικών Αντιλλών υποχρεούνται να διενεργούν ποσοτικούς ελέγχους στις εξαγωγές που αναφέρονται στο άρθρο 2 και να διαβιβάζουν ανά τρίμηνο στην Επιτροπή δήλωση των ποσοτήτων για τις οποίες εκδίδονται πιστοποιητικά κυκλοφορίας EUR 1 βάσει του παρόντος κανονισμού.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Παρά το άρθρο 2, ο παρών κανονισμός θα παύσει να ισχύει το αργότερο την ημερομηνία λήξης της ισχύος της απόφασης 86/283/ΕΟΚ ή κάθε άλλων ισοδύναμων εμπορικών διατάξεων που θα την αντικαθιστούσαν.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 29 Ιουνίου 1990.

Labels: 3
18